ET
12.6.2023
Euroopa Liidu Teataja
C 205/31
29. märtsil 2023 esitatud hagi – Euroopa Komisjon versus Bulgaaria Vabariik (Kohtuasi C-206/23) (2023/C 205/35) Kohtumenetluse keel: bulgaaria Pooled Hageja: Euroopa Komisjon (esindajad: B. De Meester, E. Ruseva) Kostja: Bulgaaria Vabariik
Hageja nõuded Hageja palub: (1) tuvastada, et kuna Bulgaaria Vabariik ei ole vastu võtnud kõiki Euroopa Parlamendi ja nõukogu 11. detsembri 2018. aasta direktiivi (EL) 2018/2001 taastuvatest energiaallikatest toodetud energia kasutamise edendamise kohta (1) järgimiseks vajalikke õigus- ja haldusnorme või igal juhul ei ole komisjonile nendest teada andnud, siis on Bulgaaria Vabariik rikkunud selle direktiivi artiklist 36 tulenevaid kohustusi; (2) kohustada Bulgaaria Vabariiki maksma komisjonile põhisumma, mis vastab kahest järgnevast summast suuremale: a) päevamäär suurusega 1 800 eurot, mida korrutatakse nende päevade arvuga, mis jäävad päeva, mis järgneb direktiivis ette nähtud ülevõtmise tähtaja möödumisele, ja selle päeva vahele, mil kohustuste rikkumine peatati, või selle päeva vahele, mil käesolevas asjas tehakse kohtuotsus; b) minimaalne põhisumma suurusega 504 000 eurot.
(3) kohustada Bulgaaria Vabariiki juhul, kui kohustuste täitmata jätmine, mis on tuvastatud punktis 1, jätkub kuni käesolevas menetluses kohtuotsuse tegemiseni, maksma komisjonile karistusmakse summas 9 720 eurot iga päeva eest alates käesolevast kohtuotsusest kuni ajani, mil Bulgaaria Vabariik täidab direktiivist tulenevad kohustused, ja (4) mõista kohtukulud välja Bulgaaria Vabariigilt.
Väited ja peamised argumendid Euroopa Parlamendi ja nõukogu 11. detsembri 2018. aasta direktiiviga (EL) 2018/2001 taastuvatest energiaallikatest toodetud energia kasutamise edendamise kohta kehtestatakse õigusraamistik taastuvatest energiaallikatest toodetud energia kasutamise edendamiseks Euroopa Liidu elektrienergia-, kütte- ja jahutussektoris ning transpordisektoris.
Direktiiv kehtestab liidule siduva eesmärgi, et hiljemalt 2030. aastal peab vähemalt 32 % energiast olema toodetud taastuvenergiaallikatest.
Direktiivis nähakse ette meetmed, mis tagavad, et taastuvatest energiaallikatest saadud energia on majanduslikult tõhus ning ühtlustab ka taastuvenergiaprojektide haldusmenetlusi.
Samuti hõlbustab direktiiv kodanike osalemist energiasüsteemi ümberkujundamisel ning annab ka võimaluse tarbida oma elektrit taastuvatest allikatest ja luua taastuvenergiakogukondi.
Samuti seab direktiiv konkreetsed eesmärgid taastuvate energiaallikate osakaalu suurendamiseks aastaks 2030 kütte- ja jahutussektoris ning transpordisektoris, kus taastuvate energiaallikate edenemine on aeglasem kui elektrisektoris.
Direktiiviga tugevdatakse ka bioenergia säästlikkuse tagamise kriteeriume.
Komisjon saatis 23. juulil 2021 Bulgaaria Vabariigile ametliku kirja, milles ta tuletas viimasele meelde, et direktiivi ülevõtmise tähtaeg on möödunud ning komisjon ei ole ikka veel teatanud meetmetest direktiivi täielikuks ülevõtmiseks.
Komisjon saatis Bulgaaria Vabariigile 2. detsembril 2021 Euroopa Liidu toimimise lepingu artikli 258 alusel põhjendatud arvamuse.
Sellegipoolest ei ole direktiivi ülevõtmise meetmeid veel võetud või igal juhul ei ole komisjoni sellest teavitatud.
(1)
ELT 2018, L 328, lk 82.